La Gerència tindrà un passeig dedicat a la seua defensa per part de la Comissió Ciutadana
27 de novembre 2017

![](/media/grmhfcxq/15-gerencia_cuerpo.jpg) 

L'Ajuntament de Sagunt està procedint al canvi de noms d'alguns dels carrers del municipi, entre els quals es troba el passeig que a partir del pròxim dimecres 29 es dirà de la Comissió Ciutadana per la Defensa de la Gerència. 

Com a homenatge, el nom d’este passeig canvia el seu nom actual d'alcalde Emilio Adán García per a dedicar-lo a la Comissió que va lluitar i va reivindicar per la defensa de la Gerència com un espai públic i la seua recuperació, tal com està fent actualment l'Ajuntament de Sagunt. És per açò que dimecres que ve 29 de novembre, a les 18.00 hores, se celebrarà un acte per a descobrir la placa commemorativa al qual estan convidats els membres de la Comissió i la ciutadania. 

A més d’este passeig a l'interior de la Gerència, també hi ha tres carrers que canvien el seu nom. El carrer la Séquia de Canet passa a nomenar-se carrer de l'assagista Joan Fuster; el carrer de l'alcalde Blasco passa a ser carrer del catedràtic Josep Lluís Blasco Estellés; i el carrer de José María Pemán passa a ser carrer de la compositora Matilde Salvador. 

Tots estos canvis es deuen a allò establit en la llei 52/2007, de 26 de desembre, de Memòria Històrica, article 5.1. i a la seua aprovació en sessió ordinària de la Junta de Govern del 29 de setembre de 2017. 

Entenent que el canvi de nom de les vies públiques és una actuació que afecta de forma directa el veïnat i les empreses, per part de l'Ajuntament de Sagunt s'ha previst prendre les mesures per a afavorir i facilitar el procés d'actualització de dades de la ciutadania afectada pel compliment de la Llei i d'esta forma minimitzar les molèsties que puguen generar-se. L'adopció d’este acord pot generar dubtes a les persones i entitats situades en vies la denominació de les quals canvia. No és necessari renovar documents com el DNI o el permís de conduir, no obstant açò, qui decidisca actualitzar el DNI ha de saber que els canvis de dades (filiació o domicili) del DNI en vigor estan exempts del pagament de taxes. D'altra banda, les escriptures dels habitatges o locals es modifiquen quan s'efectua qualsevol actuació relacionada amb estos. Per açò, es podrà obtindre un certificat d'equivalència que acredite el canvi de denominació de la via ([www.aytosagunto.es](/)). 

L'Ajuntament de Sagunt realitzarà el canvi en la domiciliació de rebuts municipals, i també les dades de padró, d'ofici, de manera automàtica i sense molèsties per a la ciutadania. Així mateix, el canvi de denominació es comunica a la resta d'administracions públiques (Generalitat Valenciana, Diputació de València, Delegació de Govern), que donen trasllat a totes les seues unitats i serveis depenents; també s'informa als principals col·legis professionals i entitats que gestionen dades sobre propietats (Cadastre, Col·legi de Notaris, administradors de finques, Cambra de Comerç…). A més, l'Ajuntament de Sagunt comunicarà a les principals empreses proveïdores de serveis el canvi produït en la denominació dels carrers. Tenint en compte que cadascuna d'estes entitats i institucions actualitzarà gradualment les seues bases de dades. 

A l'Ajuntament de Sagunt, mitjançant el SAIC (Camí Real 65 a Sagunt i Tinència Alcaldia en el Port de Sagunt) es podrà demanar un certificat d'empadronament com un certificat d'equivalència que acredite la correspondència entre l'antiga denominació de via pública i l'actual.

  

![](/media/p0ll2h03/15-consejos_cuerpo.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-gerencia-tindra-un-passeig-dedicat-a-la-seua-defensa-per-part-de-la-comissio-ciutadana/ "Facebook")
*   [](http://twitter.com/share?url=https://aytosagunto.es/va/actualitat/la-gerencia-tindra-un-passeig-dedicat-a-la-seua-defensa-per-part-de-la-comissio-ciutadana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-gerencia-tindra-un-passeig-dedicat-a-la-seua-defensa-per-part-de-la-comissio-ciutadana/ "Linked In")
*   [](mailto:?body=https://aytosagunto.es/va/actualitat/la-gerencia-tindra-un-passeig-dedicat-a-la-seua-defensa-per-part-de-la-comissio-ciutadana/)